Tipos

Tipos (od: 30.06.2005 TIPOS, národná lotériová spoločnosť, a. s.) je stávková kancelária licencovaná na území Slovenska, ktorej 100% akcionárom je Ministerstvo financií Slovenskej republiky. Tipos prevádzkuje číselné lotérie a internetové hry tvoriace štátnu lotériu a iné hazardné hry.

História 
Spoločnosť bola založená zakladateľskou zmluvou podpísanou dňa 11. decembra 1992 a vznikla zápisom do obchodného registra Okresného súdu Bratislava I dňa 28. januára 1993 so základným imaním 4 mil. Sk.

Lemikon 
Súdny spor medzi Tiposom a schránkovou spoločnosťou Lemikon Limited siaha ešte do roku 2000, kedy česká spoločnosť Športka zažalovala Tipos za neoprávnené používanie ochranných známok Športka, Šanca a Mates a taktiež za neoprávnené využívanie know-how. Neskôr spor za Športku prebrala vtedy cyperská firma Lemikon za nešpecifikovaných okolností. Najvyšší súd SR (NS) v auguste 2008 rozhodol, že Tipos má zaplatiť odškodnenie Lemikonu vo výške takmer dve miliardy slovenských korún (66,39 miliónov eur). Minister financií Ján Počiatek mohol v auguste 2008 ešte požiadať generálneho prokurátora  Dobroslava Trnku, aby podal mimoriadne dovolanie, ktoré by vykonanie rozsudku zvrátilo, tak ako sa to stalo v prípade Duckého zmeniek. Minister túto možnosť nevyužil a v novembri 2008 v úplnej tajnosti schválil dohodu s Lemikonom, o ktorej sa verejnosť dozvedela až po tom, čo v prvej splátke už Lemikon dostal 483 miliónov korún (čo je 13 až 16 miliónov Eur). Pobúrenie verejnosti spôsobilo, že vláda vtedy za pár hodín pripravila novelu, ktorou dala generálnemu prokurátorovi právo pozastaviť vykonateľnosť súdneho rozhodnutia. Vďaka tomu zvyšok dvojmiliardovej sumy zostal na Slovensku. Počiatek s Trnkom prezentovali potom celú kauzu tak, že zachránili štátu jeden a pol miliardy korún. 

Tipos uspel v tomto takmer 20-ročnom súdnom spore so spoločnosťami Lemikon Limited a Five X (v konkurze) až v auguste 2019. V čase, keď už bolo zrejmé, že nový rozsudok vyznie s veľkou pravdepodobnosťou v prospech Tiposu, spoločnosť Lemikon oznámila, že sa sťahuje z Cypru do Panamy. 

V januári 2020 sa Lemikon  dovolaním (podaním mimoriadneho opravného prostriedku) domáha zmeny rozsudku na NS a to tak, že žiada, aby bola spoločnosť Tipos zaviazaná na úhradu sumy vo výške 33 302 785,60 eura spolu s príslušenstvom a trovami konania. Prvotné právne úkony v súvislosti s dovolaním vykonáva bratislavský Krajský súd, spis potom poputuje na NS. O kauze bude rozhodovať senát, ktorého členovia o nej v minulosti ešte nerozhodovali. Ak Lemikon na NS uspeje, bude podľa hovorcu Tiposu Čépeho ďalšie pokračovanie súdov.

Legalizáciu príjmov z trestnej činnosti 
26. novembra 2019 polícia obsadila budovu Tiposu v Bratislave a zatkla šéfa štátnej akciovky Jána Barcziho a aj šéfa IT oddelenia v súvislosti s vyšetrovaním prania peňazí na stávkových účtoch Tiposu.  Cez fiktívne hráčske kontá si „hráči“ medzi sebou mohli prelievať peniaze bez toho, aby skutočne hrali hazardné hry, čím mohli legalizovať peniaze z trestnej činnosti či kryť poskytovanie úplatkov.

Netransparentná reklama 
Tipos zaplatil za reklamu v golfových rezortoch Penati v Šajdíkových Humenciach pri Senici a Golf Resort v Skalici vyše 35-tisíc eur. Objednávka bývalého vedenia Tiposu z februára 2019 platila na osem mesiacov reklamných služieb. Informáciu o tom, kde končia peniaze na webe Tiposu nenájdete. Reklamu v golfových areáloch si neobjednal priamo ale na základe zmluvy s mediálnou agentúrou Unimedia. Jej vlastníci pritom patria medzi spolumajiteľov rezortov, ktoré Tipos podporuje, a radia sa medzi najbohatších Slovákov.

Fantómový poradca 
Milan Čuba zarábal v Tipose tisíce eur mesačne ako jeden z dvoch poradcov riaditeľa Jána Barcziho, pričom ostatní zamestnanci ho pritom nikdy nevideli. Keď v novembri 2019 vrazili kukláči do budovy štátnej akciovky, údajný poradca dal náhle výpoveď. „Ako generálnemu riaditeľovi v skutočnosti radil a či jeho zamestnanie nebolo len formálne na papieri, teraz prešetruje polícia,“ uviedol portál aktuality.sk, s tým, že podľa jeho zistení sa Čuba pred vyšetrovateľom priznal, že tip na pracovné miesto v Tipose dostal od Andreja Danka, ktorý bol v tejto veci v júli 2020 vypovedať na polícii.

Trivia 
Tipos je prevádzkovateľ lotériových hier podľa Obchodného registra podľa zák. č. 171/2005 , ktorý bol pravdepodobne novelizovaný zákonom ust. § 3 zák. č. 30/2019 Z.z. o hazardných hrách.

Generálni riaditelia: 
 Mgr. Oliver Felszeghy MBA  (od: 26.01.2023 - súčasnosť)
 Ing. Marek Kaňka (od: 23.04.2020 - 15.6.2022)
 Ing. Ján Barczi (od: 12.02.2015 do: 28.11.2019)
 PhDr. Ladislav Kriška (od: 03.09.2012 do: 12.11.2014)
 JUDr. Ing. Miloš Ronec (od: 29.09.2010 do: 12.04.2012) 
 Ing. Stanislav Žiačik (od: 02.08.2010 do: 29.09.2010)
 Ing. Peter Kapusta  (od: 21.11.2006 do: 09.08.2010)
 Ing. Stanislav Žiačik (od: 05.12.2002  do: 20.11.2006)
 Ing. Jozef Sokira, CSc. (od: 07.12.1998 do: 04.12.2002)
 Vincent Dubeň (od: 30.08.1995 do: 03.06.1996)
 Ing. Richard Frimmel  (od: 23.09.1994 do: 29.08.1995)

Sídlo: Brečtanová 1, Bratislava

Referencie

Externé odkazy 
 Oficiálna stránka spoločnosti Tipos

Stávkové spoločnosti na Slovensku
Hazardné hry